**Mikael Kaj Forssell** (s. 15. maaliskuuta 1981 Steinfurt, Länsi-Saksa) on suomalainen entinen jalkapalloilija, pelipaikaltaan hyökkääjä, ja valmentaja. Forssell toimii Helsingin Jalkapalloklubin B- junioreiden päävalmentajana. Hänellä on myös korkeakoulututkinto urheilujohtamisesta.

Forssell pelasi Suomen maajoukkueessa 87 A-maaottelua ja teki 29 maalia vuosina 1999–2014. Hän on pelannut Suomen maajoukkueessa kuudenneksi eniten otteluita ja tehnyt kolmanneksi eniten maaleja.

Ura
---

### Seurajoukkueura

#### Varhainen ura ja HJK

Forssell aloitti uransa Pallo-Pojissa. E-junioreissa hän pelasi yhden vuoden Helsingin Jalkapalloklubissa ennen siirtymistään Finnairin Palloilijoihin. Forssell palasi HJK:n junioreihin kaudeksi 1995. Ensiesiintymisensä HJK:n edustusjoukkueessa hän teki 16-vuotiaana HJK:n kohdattua kotiottelussa FF Jaron 1. syyskuuta 1997. Ottelu jäi Forssellin ainoaksi HJK:n mestaruuteen päättyneen kauden 1997 aikana. Seuraavalla kaudella hän pelasi 16 liigaottelua, ja onnistui niissä kertaalleen maalinteossa. Ensimmäisen pääsarjamaalinsa Forssell teki RoPS:aa vastaan 28. kesäkuuta 1998. Hän oli kauden aikana mukana myös HJK:n pelatessa ensimmäisenä suomalaisseurana Mestarien liigan otteluita.

Vuoden 1997 Helsinki Cupissa Mikael Forssell teki 26 maalia 8 pelissä.

#### Siirto Chelseaan, Crystal Palace ja Birmingham City

Vuoden 1998 loppupuolella Forssell siirtyi englantilaisseura Chelseaan. Pelit uudessa seurassa alkoivat lupaavasti, Claudio Ranierin toimiessa joukkueen päävalmentajana, mutta helmikuussa 2000 hänet lainattiin nimekkäämpien hyökkääjien tieltä 1. divisioonassa pelanneeseen Crystal Palaceen kokemusta hakemaan. Crystal Palacessa Forssell esitti paikoin loistavia otteita tehden kaudella 1999–2000 kolme maalia 13 ottelussa ja kaudella 2000–2001 13 maalia 39 ottelussa.

Kaudeksi 2001–2002 Forssell palasi Chelseaan, mutta läpimurto joukkueessa kariutui kauden pilanneeseen polvivammaan. Hän onnistui silti tekemään neljä maalia Valioliigassa kauden aikana. Kevääksi 2003 Forssell lainattiin Saksan Bundesliigan Borussia Mönchengladbachiin hakemaan pelituntumaa. Saksassa hän onnistui mainiosti, ja hinasi maaleillaan joukkueen kuiville putoamiskamppailussa nousten samalla kannattajien suureksi suosikiksi. Kaudeksi 2003–2004 Forssellin piti saada näkyvämpi rooli Chelseassa, mutta seurassa alkoivat puhaltaa uudet tuulet. Venäläinen liikemies Roman Abramovitš osti Chelsean ja hankki joukkueeseen liudan tähtipelaajia. Forssell lähti jälleen lainaan, tällä kertaa Birmingham Cityyn.

Birminghamissa Forssell teki todellisen läpimurtonsa Englannin tasolla ja oli koko kauden aivan Valioliigan maalintekijätilaston kärjen tuntumassa päätyen lopulta jaetulle viidennelle sijalle 17 maalillaan. Forssell aloitti seuraavankin kauden Birminghamissa, mutta polvivamma pilasi sen jälleen heti alkuunsa. Hän palasi tammikuussa 2005 Chelseaan, jossa hän pelasi muutaman ottelun. Hänellä ei kuitenkaan ollut sijaa Chelsean suunnitelmissa, vaikka manageri José Mourinho olisikin halunnut pitää Forssellin joukkueessa, ja näin hän siirtyi pysyvällä siirrolla Birminghamiin kaudeksi 2005–2006. Siirtosummana oli kolme miljoonaa puntaa. Kausi päättyi pettymykseen, kun Birmingham putosi Mestaruussarjaan, josta se onnistui kuitenkin nousemaan yhden kauden jälkeen takaisin. Forssell oli pitkään sivussa loukkaannuttuaan jälleen lokakuussa 2006.

#### Hannover 96 ja loukkaantumiset vaivana

Keväällä 2007 Forssellin huhuttiin siirtyvän takaisin Bundesliigaan Hannover 96:n riveihin. Siirto toteutui lopulta kauden 2007–2008 päätteeksi, kun Forssell teki seuran kanssa kolmivuotisen sopimuksen. Ensimmäinen kausi ei kuitenkaan mennyt odotusten mukaisesti: Forssell teki 30:ssä pelaamassaan ottelussa vain seitsemän maalia, joista kolme rangaistuspilkulta, ja Hannover jäi sarjassa yhdenneksitoista. Kauden 2009–2010 pilasivat jälleen loukkaantumiset. Jo kauden toisessa sarjaottelussa Forssell loukkasi jalkapöytänsä, mistä seurasi kahdeksan kuukauden sairausloma. Ensimmäisen kerran hän oli toipumisen jälkeen mukana kokoonpanossa huhtikuussa 2010 Hannoverin kakkosjoukkueen kohdattua Regionalligan ottelussa Plauenin. Hannoverin valmentaja Mirko Slomka lupaili kentille palanneelle Forssellille merkittävää roolia myös ykkösjoukkueessa.

Kauden päätyttyä kesällä 2010 Hannover ilmoitti Forssellin olevan vapaa siirtymään pois seurasta ilman siirtokorvausta. Ainakin itävaltalainen Rapid Wien teki hänelle tarjouksen, mutta Forssell itse kieltäytyi allekirjoittamasta sopimusta Rapidin kanssa. Mediassa kieltäytymisen syyn arveltiin olevan itävaltalaisseuran taloudellisesti heikompi tarjous Hannoverin edelleen jatkuvan sopimuksen perusteella maksamaan palkkaan verrattuna. Kaudella 2010–2011 Forssellin peliaika jäi jälleen pieneksi Mohammed Abdellaouen ja Didier Ya Konanin oltua ensisijaisia vaihtoehtoja hyökkääjiksi. Maaliskuussa 2011 Forssell vahvisti, ettei hän ole jatkamassa sopimustaan Hannoverin kanssa, vaan aikoo vaihtaa seuraa kauden päätteeksi.

#### Leeds United

Kesäkuussa 2011 Forssellin huhuttiin neuvottelevan Englannin mestaruussarjan Burnleyn kanssa. Heinä-elokuussa hän harjoitteli vajaan kahden viikon ajan samassa sarjassa pelaavan West Ham Unitedin kanssa, mutta kokeilujakso ei johtanut sopimukseen. Forssell allekirjoitti 8. syyskuuta 2011 yksivuotisen sopimuksen niin ikään Englannin mestaruussarjaa pelaavan Leeds Unitedin kanssa. Toukokuussa 2012 seura tiedotti, ettei se tee Forssellin kanssa jatkosopimusta. Toukokuussa Forssell kävi jälleen polvioperaatiossa, josta toivottuaan hän liittyi HJK:n harjoitusrinkiin. Elokuussa Forssellin uutisoitiin olevan kreikkalaisen Asteras Tripolisin kiinnostuksen kohteena. Hänen asioitaan hoitavan Erkki Alajan mukaan Forssell on käynyt neuvotteluja uusien seuraehdokkaiden kanssa, mutta konkreettista kysyntää hänen palveluksilleen ei ole ollut. Lokakuussa Englannin ykkösliigan Notts Countyn manageri Keith Curle kertoi tiedustellensa Forssellin halukkuutta liittyä seuraan.

#### Paluu HJK:hon

Forssell palasi lopulta kaudeksi 2013 takaisin Suomeen, entiseen joukkueeseensa HJK:hon kaksivuotisella sopimuksella. HJK sai Forssellin lisäksi myös muita kokeneita maajoukkuepelaajia mukaan kauden joukkueeseensa, kun sekä Teemu Tainio että Mika Väyrynen siirtyivät joukkueeseen. Forssell avasi maalitilinsä Veikkausliigassa jo HJK:n kauden ensimmäisessä pelissä. Forssell teki näin uransa toisen Veikkausliiga-maalin ja samalla ensimmäisen liiga-maalin seurajoukkueelleen sitten vuoden 2009. Kaikkiaan Forssell teki kauden aikana 14 liigamaalia.

#### VfL Bochum

Forssell edusti kaudella 2014–2015 Saksan 2. Bundesliigassa pelaavaa VfL Bochumia. Hän pelasi kauden aikana 16 sarjaottelua, joissa teki kolme maalia. Forssell tuli kaikissa pelaamissaan otteluissa vaihdosta kentälle. Kesäkuussa 2015 Forssell ilmoitti kieltäytyneensä VfL Bochumin tekemästä jatkosopimustarjouksesta, koska ei kokenut urheilullisten tavoitteidensa täyttyvän seurassa. Kesällä 2015 Forssellin huhuttiin siirtyvän Englannin ykkösliigan Doncaster Roversiin. Hän liittyi heinäkuussa HJK:n harjoitusrinkiin tarkoituksenaan pitää kuntoaan yllä ennen seuraavaa siirtoaan.

Lokakuussa 2015 Forssell kävi leikkauksessa, jossa hänen oikeassa pohkeessaan ollut valtimon vaurio korjattiin. Forssell kertoi tammikuussa 2016 kuntoutuksen sujuneen hyvin ja liittyvänsä HJK:n harjoituksiin tammikuun lopussa.

#### HIFK

10. huhtikuuta 2017 Forssell teki yksivuotisen sopimuksen HIFK:n kanssa. Ennen sopimuksen tekoa hän oli harjoitellut HIFK:n kanssa jo joulukuusta 2016 lähtien. Forssell teki HIFK:n paidassa 8 maalia 25 ottelussa. Hän ilmoitti pelaajauransa lopettamisesta toukokuussa 2018.

### Maajoukkueura

Maajoukkue-ensiesiintymisensä Forssell teki 9. kesäkuuta 1999 Moldovaa vastaan ja ensimmäisen maajoukkuemaalinsa Luxemburgia vastaan 28. helmikuuta 2001. Forssell oli mukana nuorten MM-kilpailuissa Argentiinassa vuonna 2001. Forssell pelasi myös alle 19-vuotiaiden EM-lopputurnauksessa Saksassa vuonna 2000, viimeistellen kolme maalia (kaksi avausottelussa Ranskaa vastaan sekä yhden Venäjää vastaan). 

Forssell teki MM-karsinnoissa 2010 yhden maalin, rankkarista Azerbaidžania vastaan ja EM-karsinnoissa 2012 seitsemän maalia, ollen Suomen paras maalintekijä. Maaleista kolme syntyi 8–0-voitossa San Marinosta.

### Valmennusura

Pelaajauran jälkeen Forssell suoritti UEFA:n A-lisenssin ja aloitti valmentamisen Helsingin Jalkapalloklubin B-junioreiden valmennusryhmässä. Syksyllä 2019 hänet valittiin HJK:n A-junioreiden päävalmentajaksi.

### Tilastot

#### Kausikohtaiset tilastot

| Kausi | Seura | Sarja | O | M |
| --- | --- | --- | --- | --- |
| 1997 | HJK | Suomi Veikkausliiga | 1 | 0 |
| 1998 | HJK | Suomi Veikkausliiga | 16 | 1 |
| 1998–1999 | Chelsea | Englanti Valioliiga | 10 | 1 |
| 1999–2000 | Chelsea | Englanti Valioliiga | 0 | 0 |
| Crystal Palace | Englanti 1. divisioona | 13 | 3 |
| 2000–2001 | Crystal Palace | Englanti 1. divisioona | 39 | 13 |
| 2001–2002 | Chelsea | Englanti Valioliiga | 22 | 4 |
| 2002–2003 | Chelsea | Englanti Valioliiga | 0 | 0 |
| Borussia Mönchengladbach | Saksa Bundesliiga | 16 | 7 |
| 2003–2004 | Chelsea | Englanti Valioliiga | 0 | 0 |
| Birmingham City | Englanti Valioliiga | 32 | 17 |
| 2004–2005 | Birmingham City | Englanti Valioliiga | 4 | 0 |
| Chelsea | Englanti Valioliiga | 1 | 0 |
| 2005–2006 | Birmingham City | Englanti Valioliiga | 27 | 3 |
| 2006–2007 | Birmingham City | Englanti Mestaruussarja | 8 | 1 |
| 2007–2008 | Birmingham City | Englanti Valioliiga | 30 | 9 |
| 2008–2009 | Hannover 96 | Saksa Bundesliiga | 30 | 7 |
| 2009–2010 | Hannover 96 | Saksa Bundesliiga | 2 | 0 |
| Hannover 96 II | Saksa Regionalliga Nord | 1 | 0 |
| 2010–2011 | Hannover 96 | Saksa Bundesliiga | 12 | 0 |
| 2011–2012 | Leeds United | Englanti Mestaruussarja | 15 | 0 |
| 2013 | HJK | Suomi Veikkausliiga | 27 | 14 |
| 2014 | HJK | Suomi Veikkausliiga | 17 | 7 |
| 2014–2015 | VfL Bochum | Saksa 2. Bundesliiga | 16 | 3 |
| 2016 | HJK | Suomi Veikkausliiga | 19 | 3 |
| 2017 | HIFK | Suomi Veikkausliiga | 25 | 8 |
| Yhteensä | 383 | 101 |

#### Sarjakohtaiset tilastot

| Sarja | O | M |
| --- | --- | --- |
| Englanti Valioliiga | 126 | 34 |
| Englanti Mestaruussarja | 75 | 17 |
| Saksa Bundesliiga | 60 | 14 |
| Saksa 2. Bundesliiga | 16 | 3 |
| Saksa Regionalliga | 1 | 0 |
| Suomi Veikkausliiga | 105 | 33 |

### Saavutukset

* Suomen mestaruus 1997, 2013
* Suomen vuoden poikapelaaja 1996, 1997, 1998

Yksityiselämä
-------------

Forssellin isosisko Christina Forssell pelasi pitkään HJK:ssa ja Suomen naisten maajoukkueessa, ja myös isä Bengt Forssell pelasi aikanaan pääsarjatasolla. Mikael Forssellin urasta on ilmestynyt hänen yhdessä Erkki Alajan kanssa kirjoittamansa kirja *Vielä yksi maali* (Teos, 2007).

Forssell opiskelee etänä urheilujohtamisen alempaa korkeakoulututkintoa tanskalaisessa University College Nordjyllandissa. Hän on harjoittanut asuntosijoittamista vuodesta 1999 lähtien.

Forssell on ollut julkisuudessa myös naissuhteidensa vuoksi. Syksyllä 2008 hänen uutisoitiin pettäneen silloista tyttöystäväänsä, pika-aitajuoksija Annimari Kortea myöhemmin *Big Brother* -kilpailijana tunnetuksi tulleen Henna Kalinaisen kanssa. Forssell on yhdistetty julkisuudessa myös muotialan yrittäjä Sini Helmeen, niin ikään *Big Brother* -ohjelmasta tuttuun Saranna Ehrnroothiin ja näyttelijä–malli Laura Lagercrantziin.

23. elokuuta 2013 Forssell kihlautui Metti Lukkarilan kanssa. He asuvat yhdessä Forssellin 262 neliön asunnossa Helsingin Kaivopuistossa. Heidän esikoisensa, Lilia-niminen tyttö, syntyi toukokuussa 2014. Naimisiin Forssell ja Lukkarila menivät 9. elokuuta 2014 Helsingin Johanneksenkirkossa. Heidän toinen lapsensa, Lucas Mikael -niminen poika, syntyi elokuussa 2016 ja kolmas, nyt poika, elokuussa 2022.

Forssell teki cameoroolin vuoden 2005 elokuvassa *FC Venus*. Hän on esiintynyt myös rap-artisti Spektin "Teen mitä haluun"- ja HJK:n joukkuetoverinsa Nikolai Alhon "Standing Right Here" -musiikkivideoilla.

Lähteet
-------

1. ↑  Pelaajat Veikkausliiga. Viitattu 27.10.2017.
2. 1 2  Mikael Forssell HJK:n A-junioreiden valmentajaksi  13.9.2019. Helsingin Jalkapalloklubi. Viitattu 13.9.2019.
3. ↑  Uransa päättänyt Mikael Forssell kertoo suuresta elämänmuutoksestaan: "Tunne on aika uskomaton" *iltalehti.fi*. Viitattu 15.5.2018.
4. ↑  Mikael Forssell Transfermarkt-sivustolla (englanniksi)
5. ↑  Finland – International Player Records  19.2.2015. RSSSF. Viitattu 10.10.2016. (englanniksi)
6. ↑  Liigapelaajat *Veikkausliiga Hall of Fame*. Viitattu 31.5.2008.
7. ↑  Mikko Knuuttila: Tältä näyttivät tähdet junnuina. IS Urheilu 9.7.2015, s. 4.
8. ↑  Forssellin Hannover-sopimus kariutui *MTV3*.  18.5.2007. Viitattu 31.5.2008.
9. ↑  Mikael Forssell siirtyy Saksan Bundesliigaan *Helsingin Sanomat*.  30.5.2008. Viitattu 30.5.2008.
10. ↑  Mikael Forssell palaa viikonloppuna *Ilta-Sanomat*.  16.4.2010. Viitattu 12.10.2010.
11. ↑  Hannover harmissaan - Forssell ei kelvannut kenellekään *MTV3*.  1.9.2010. Viitattu 1.9.2010.
12. ↑  Mikael Forssellille tarjolla yllätyssiirto *Ilta-Sanomat*.  23.8.2010. Viitattu 1.9.2010.
13. ↑  Forssell lähtemässä Hannoverista *YLE*.  28.3.2011. Viitattu 25.5.2011. [vanhentunut linkki]
14. ↑  Mikael Forssell: Palkalla ei merkitystä *HS.fi*.  2.6.2011. Viitattu 11.8.2011.
15. ↑  Forssell paljastaa: Tähän West Ham -siirto kariutui *MTV3*.  9.8.2011. Viitattu 11.8.2011.
16. ↑  Forssell ei jatka Leedsissä *Iltalehti.fi*.  2.5.2012. Viitattu 3.8.2012.
17. ↑  Mikael Forssellin tulevaisuus saattaa ratketa pian *HS.fi*.  15.7.2012. Viitattu 3.8.2012.
18. ↑  Kreikkalaisseura kiinnostunut Mikael Forssellista *Suomifutis.com*.  27.8.2012. Viitattu 8.9.2012.
19. ↑  Mihin katosi Mikael Forssell? *Iltalehti.fi*.  27.8.2012. Viitattu 8.9.2012.
20. ↑  Mikael Forssell brittiseuran tähtäimessä *HS.fi*.  6.10.2012. Viitattu 7.10.2012.
21. ↑  Totta se on: Mikael Forssell HJK:hon!
22. ↑  Mikael Forssell ja Teemu Tainio jatkavat HJK-paidassa
23. 1 2  Mikael Forssell Soccerway-sivustolla (englanniksi)
24. ↑  Mikael Forssell vaihtaa joukkuetta *Ilta-Sanomat*.  15.6.2015.
25. ↑  Knuuttila, Mikko: Mikael Forssell harjoittelee HJK:n kanssa *Ilta-Sanomat*.  20.7.2015.
26. ↑  Zavros, Christos: Mikael Forssell aloittaa harjoittelun HJK:n kanssa – tavoitteena paluu ulkomaille *Ilta-Sanomat*.  6.1.2016.
27. ↑  Saukkola, Toni: Hyökkäys vahvistuu – Mikael Forssell siirtyy IFK:hon *HIFK Fotboll*.  10.4.2017. Viitattu 10.4.2017. (suomeksi)
28. ↑
29. ↑  Mikael Forssell *FIFA*.  Arkistoitu 27.10.2014. Viitattu 31.5.2008.
30. ↑  Suomella unelma-alku nuorten EM-futiksessa *MTV3*. Viitattu 16.3.2010.
31. ↑  Futisnuoret varmistivat MM-lopputurnauspaikan *MTV3*. Viitattu 16.3.2010.
32. ↑  Mikael Forssell Playerhistory-sivustolla (englanniksi)
33. ↑  Mikael Forssell *Teos*. Viitattu 31.5.2008. [vanhentunut linkki]
34. ↑  Niemelä, Jukka: Mikael Forssell: Tarkka sijoitus, maali ja välillä vähän tapettiakin *sijoitusovi.com*.  Arkistoitu 25.10.2016. Viitattu 25.10.2016.
35. ↑  Mikael Forssellin tyttöystävä: Miklu petti minua! *7 Päivää*.  23.10.2008. Viitattu 1.9.2010. [vanhentunut linkki]
36. ↑  Mikael Forssell tapailee glamourmallia *Iltalehti*.  16.10.2008. Viitattu 1.9.2010.
37. ↑  Lehti: Mikael Forssell tekstaili BB-Sarannalle *Iltalehti*.  28.1.2010. Viitattu 1.9.2010.
38. ↑  Mikael Forssellin ja Lauran tapailu jatkuu *Iltalehti*.  27.11.2007. Viitattu 24.5.2011.
39. ↑  Tämän kaunottaren Mikael Forssell kihlasi - katso kuva! *Seiska*.  28.8.2013. Viitattu 13.9.2013.
40. ↑  Mikael Forssellille perheenlisäystä: "Elämäni suurin asia" *HS.fi*.  6.5.2014. Viitattu 6.5.2014.
41. ↑  Tältä Mikael Forssellin tytär näyttää nykyään - äiti julkaisi suloisen kuvan *Iltalehti*.  29.6.2015. Viitattu 30.6.2015.
42. ↑  Mikael Forssell naimisiin - näin upea on morsian! *Iltalehti.fi*.  9.8.2014. Viitattu 29.8.2014.
43. ↑  Metti ja Mikael Forssellin poika sai isänsä nimen – julkaisivat suloisia ristiäiskuvia *iltasanomat.fi*.  4.9.2016. Viitattu 4.9.2016.
44. ↑  Siiri Siikarla: Mikael ja Metti Forssell saivat vauvan! *Ilta-Sanomat*.  2.8.2022. Viitattu 2.8.2022.
45. ↑  Full cast and crew for FC Venus *Internet Movie Database*. Viitattu 1.9.2010.
46. ↑  Poliisit Spektin videokuvauksissa: Elastisen Mersu katsastamatta! *YleX*.  19.6.2013. Viitattu 22.10.2013.
47. ↑  HJK-tähden musavideolla kovat vierailijat – Pukki, JVG, Forssell, Uniikki... *Ilta-Sanomat*.  18.10.2013. Viitattu 22.10.2013.

Aiheesta muualla
----------------

* Kuvia tai muita tiedostoja aiheesta **Mikael Forssell** Wikimedia Commonsissa

* Forssellin profiili Palloliiton sivustolla (Arkistoitu – Internet Archive)
* Forssellin profiili ESPNsoccernet-sivustolla (Arkistoitu – Internet Archive) (englanniksi)
* "Maalinhimoinen Miklu Forssell", haastattelu Ylen Elävässä arkistossa


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Uppslagsverket Finland

 |

 |